Nå skal José (11) få operert bort svulsten
Historien om gutten fra narkobyen Ciudad Juarez har de siste årene fått internasjonal oppmerksomhet. I 2012 hjalp føderale agenter fra USA til med å få gutten fraktet til behandling i delstaten New Mexico. Legene sa den gang at svulsten måtte krympes før de kunne operere. - De har forsøkt flere forskjellige behandlinger for å forsøke å krympe svulsten, men behandlingene har ikke fungert, sier Kristean Alcoce til TV-kanalen KOAT. Han representerer en baptistmenighet i byen Albuquerque, som har samlet inn penger til Josés behandling. Svulsten har nå blitt så stor at den gjør det vanskelig for elleveåringen å puste. Og i sommer lå gutten på sykehus i fem uker på grunn av en infeksjon.Legene har derfor nå besluttet at elleveåringen må opereres. - Vi er veldig, veldig spente. Vi har ventet på dette i to år, og nå skal det endelig skje, sier Alcoce til nyhetsbyrået AP. Den første operasjonen anses som risikabel, og legene anslår at elleveåringen må gjennom mange operasjoner for å få fjernet den massive oppsamlingen av væske i skulder- og halspartiet. I tillegg må legene rekonstruere beinene i skulderpartiet og fjerne overflødig hud. José forbereder seg på operasjonen. - Han vil ikke vite alle detaljene, men han er klar, sier Alcocer.Misjonærer fra baptistkirken så José under et besøk til Ciudad Juarez i 2012, og ønsket å hjelpe. De fikk bistand fra føderale agenter, som i juli det året hentet gutten og foreldrene hans og fikk ham over grensen til USA. Byen har i flere år blitt regnet som en av verdens farligste på grunn av den brutale krigen om territorier mellom meksikanske narkokarteller. Historien om José nådde også New Mexico-guvernør Susana Martinse, som har presset på for å få forlenget USA-oppholdet til elleveåringen, slik at han blir ferdigbehandlet.
Legene har forsøkt å krympe svulsten på skulderen til elleve år gamle José, uten å lykkes. Nå skal den meksikanske gutten opereres.